1. ปัจจัยความเสี่ยง

ปัจจัยที่ก่อให้เกิดความเสี่ยงต่อการดำเนินงานของบริษัทฯ
จะมีระดับความเสี่ยงที่แตกต่างกันไปตามสภาพแวดล้อมทางธุรกิจ การผลิตและการเมือง ดังนี้

  1.1 ความเสี่ยงทางธุรกิจจากการพึ่งพาอุตสาหกรรมอีเล็กทรอนิกส์

ด้วยบริษัทฯ เป็นผู้ผลิตและจำหน่ายแผ่นพิมพ์วงจรอีเล็กทรอนิกส์ (PRINTED CIRCUIT BOARD)
ซึ่งเป็นชิ้นส่วนสำคัญในการผลิตอุปกรณ์อีเล็กทรอนิกส์ชนิดต่างๆ
และเป็นอุตสาหกรรมที่มีสภาวะการแข่งขันสูง และที่มีการเปลี่ยนแปลงอย่างรวดเร็ว
ก่อให้เกิดผลกระทบต่อความต้องการซื้อของลูกค้า และราคาของผลิตภัณฑ์
ทำให้เกิดความเสี่ยงทางธุรกิจได้ง่าย ทางบริษัทฯ
จึงได้กำหนดนโยบายจัดจำหน่ายตลาดผู้ซื้อให้มีความหลากหลาย โดยแยกประเภทของอุตสาหกรรม
เพื่อลดผลกระทบที่อาจจะเกิดขึ้นได้กับอุตสาหกรรมใดอุตสาหกรรมหนึ่ง

  1.2 การเปลี่ยนแปลงของสินค้าและเทคโนโลยี

อุตสาหกรรมอีเล็กทรอนิกส์เป็นอุตสาหกรรมที่มีการเปลี่ยนแปลงวิวัฒนาการด้านเทคโนโลยีอย่างรวดเร็ว
และมีการขยายตัวทางธุรกิจอย่างต่อเนื่อง ทำให้บริษัทฯ ซึ่งเป็นผู้ผลิตสินค้าอีเล็กทรอนิกส์
ในกลุ่มของอุตสาหกรรมชิ้นส่วนคอมพิวเตอร์ กลุ่มธุรกิจสื่อสารโทรคมนาคม กลุ่มอุตสาหกรรมยานยนต์
และกลุ่มอุตสาหกรรมทั่วไป ได้รับทราบวิวัฒนาการและการเปลี่ยนแปลงตลอดเวลา
สามารถก้าวทันเทคโนโลยีใหม่ๆ เหล่านั้นและนำมาใช้ในการออกแบบ
วิจัยและพัฒนาผลิตภัณฑ์ที่มีคุณภาพที่สูงขึ้นในราคาต้นทุนการผลิตที่ต่ำกว่าเดิม
และมีความสอดคล้องกับความต้องการของตลาดในขณะนั้น

  1.3 ความเสี่ยงด้านการผลิต

ด้วยเทคโนโลยีที่ใช้ในกระบวนการผลิตของบริษัท จำเป็นต้องใช้แรงงานที่มีคุณสมบัติ มีความรู้
มีทักษะ และเชี่ยวชาญ ในการใช้เครื่องจักรและขั้นตอนการทำงาน
ซึ่งถ้าหากพนักงานขาดคุณสมบัติหรือบริษัทฯ ประสบปัญหาขาดแคลนแรงงาน
ก็จะส่งผลกระทบถึงการดำเนินงานของบริษัทฯ ได้ บริษัทฯ จึงได้จัดให้มีการอบรม
ทดสอบและพัฒนาการทำงานของพนักงานอย่างสม่ำเสมอ
พร้อมทั้งได้นำเครื่องจักรที่ทันสมัยเข้ามาใช้ลดปัญหาต้นทุนการผลิต
ส่วนปัญหาความล่าช้าในการนำเข้าหรือขาดแคลนวัตถุดิบจากต่างประเทศ บริษัทฯ
ได้มีนโยบายและขั้นตอนการจัดซื้อวัตถุดิบโดยมีการเลือก SUPPLIER ที่มีชื่อเสียงและไว้วางใจได้
มีกิจการที่มั่นคง มีการตรวจสอบราคาอย่างต่อเนื่อง
รวมถึงให้มีการสำรองวัตถุดิบในปริมาณที่เพียงพอที่จะส่งให้กับสายงานการผลิตของบริษัทฯ
ให้ดำเนินไปได้อย่างต่อเนื่อง

4.  ความเสี่ยงจากวัตถุดิบหลักบางประเภท

  ปริมาณวัตถุดิบที่ใช้ในกระบวนการผลิตของบริษัทฯ จำนวน 45%
  ของยอดขายทั้งหมดเป็นวัตถุดิบที่นำเข้ามาจากต่างประเทศ ซึ่งถ้าหากประสบปัญหาการขาดแคลน
  หรือการเปลี่ยนแปลงราคา ก็จะส่งผลกระทบต่อการดำเนินงานของบริษัทฯ ได้ แต่ทั้งนี้ บริษัทฯ
  ได้มีมาตรการในการแก้ไขและป้องกันปัญหาดังกล่าว
  โดยกำหนดนโยบายให้ทางจัดซื้อดำเนินการจัดหาแหล่งวัตถุดิบในแต่ละประเภท
  จากผู้จัดจำหน่ายหลายๆแห่งทั้งภายในประเทศและภายนอกประเทศ
  นอกจากนี้ได้ให้ทางบริษัทย่อยในกลุ่มบริษัท KCE เป็นผู้ผลิตวัตถุดิบหลักให้กับบริษัทฯ ด้วย

  1.5 ความเสี่ยงในด้านการลงทุน

ในระยะที่ผ่านมาบริษัทฯ ได้มีการลงทุนบริษัทย่อย ซึ่งในระยะแรกของการลงทุนนั้น
ผลการดำเนินงานยังไม่สามารถทำได้อย่างเต็มที่ แต่คาดว่าจะดำเนินการได้เต็มที่ภายในเร็วๆ นี้
โดยการลงทุนของบริษัท ฯ จะเน้นในด้านการขยายขอบเขตธุรกิจกับบริษัทย่อยให้มากขึ้น
รวมทั้งลงทุนในธุรกิจที่จะสามารถส่งเสริมสินค้าของบริษัทฯ ให้มีความแข็งแกร่งมากขึ้น
และจะส่งผลตอบแทนที่ดีมาสู่ผู้ถือหุ้นของบริษัทฯ ในอนาคต

  1.6 ความเสี่ยงภาวะเศรษฐกิจและการเมือง นโยบายการค้าระหว่างประเทศคู่ค้าสำคัญ

การเปลี่ยนแปลงภาวะเศรษฐกิจ การเมือง และนโยบายการค้าระหว่างประเทศคู่ค้าสำคัญ เช่น
ประเทศอังกฤษ ฝรั่งเศส เยอรมัน และอเมริกา
ย่อมส่งผลกระทบทางด้านบวกและลบต่อผลการดำเนินงานของบริษัทฯ
ถ้าหากภาวะเศรษฐกิจและการเมืองดีขึ้นปริมาณการสั่งซื้อของบริษัทฯ ก็จะมีจำนวนมากขึ้น
แต่ถ้าหากภาวะเศรษฐกิจและการเมืองถดถอยลง ก็จะมีผลกระทบตรงกันข้าม แต่อย่างไรก็ตาม
บริษัทฯ ก็ได้พยายามรักษาสมดุลในการค้ากับคู่ค้า โดยมิได้เน้นการทำธุรกิจกับประเทศใดเป็นพิเศษ

  1.7 ความเสี่ยงจากการเปลี่ยนแปลงที่มีสาระสำคัญในกลุ่มฐานลูกค้ารายใหญ่

ปัจจัยความเสี่ยงของบริษัทฯ และบริษัทย่อย คือ
การเปลี่ยนแปลงที่มีสาระสำคัญในกลุ่มฐานลูกค้ารายใหญ่ ซึ่งอาจเกิดขึ้นได้เนื่องจากปัจจัยภายนอก
เช่น การเปลี่ยนแปลงของเจ้าของกิจการหรือการเปลี่ยนแปลงทางด้านโปรแกมของผลิตภัณฑ์
ถึงแม้ว่ากลยุทธ์ของบริษัทฯ และบริษัทย่อย คือ การมีฐานลูกค้าที่อยู่ในหลายอุตสาหกรรม
การเปลี่ยนแปลงที่เป็นสาระสำคัญของลูกค้ารายใหญ่
ก็สามารถส่งผลกระทบต่อผลประกอบการของบริษัทฯ ได้

  1.8 สงคราม,ความไม่สงบและการก่อการร้ายอาจมีผลกระทบได้ต่อการดำเนินงานของบริษัทฯ

ถ้าเกิดสงคราม ความไม่สงบและการก่อการร้ายทั้งภายในและนอกประเทศ
ย่อมเกิดผลกระทบต่อตลาดโลก ประเทศคู่ค้า หรือประเทศไทย
และอาจส่งผลกระทบต่อการดำเนินงานของบริษัทฯ ได้

นโยบายการบริหารความเสี่ยงทางการเงิน

บริษัทฯ
และบริษัทย่อยมีความเสี่ยงจากความผันผวนของอัตราดอกเบี้ยและอัตราแลกเปลี่ยนเงินตราต่างประเทศในตลาด
และจากการที่คู่สัญญาอาจจะไม่ปฏิบัติตามสัญญาในอนาคต ซึ่งบริษัทฯ และ
บริษัทย่อยจะพิจารณาใช้เครื่องมือทางการเงินที่เหมาะสมในการบริหารความเสี่ยงดังกล่าว
อย่างไรก็ตาม บริษัทฯ และบริษัทย่อย ไม่มีนโยบายที่จะประกอบธุรกรรมตราสารอนุพันธ์ทางการเงิน
เพื่อการเก็งกำไรหรือเพื่อการค้า

  ความเสี่ยงจากอัตราดอกเบี้ย

  ความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาดในอนาคต
  ซึ่งจะส่งผลกระทบต่อการดำเนินงานและกระแสเงินสดของบริษัทฯ และบริษัทย่อย
  ความเสี่ยงของบริษัทฯ และบริษัทย่อย
  มีความเสี่ยงจากอัตราดอกเบี้ยเนื่องจากมีเงินฝากกับธนาคารและสถาบันการเงิน
  เงินเบิกเกินบัญชีธนาคารและเงินกู้ยืมจากธนาคารและสถาบันการเงิน อย่างไรก็ตาม
  เงินฝากกับธนาคารและสถาบันการเงินและเงินกู้ยืมส่วนใหญ่มีอัตราดอกเบี้ยปรับขึ้นลงตามอัตราตลาด
  (Floating interest rate) บริษัทฯ
  และบริษัทย่อยจึงมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

  ความเสี่ยงจากอัตราแลกเปลี่ยน

ความเสี่ยงจากอัตราแลกเปลี่ยนเงินตราต่างประเทศของบริษัทฯ
และบริษัทย่อยส่วนใหญ่เกี่ยวข้องกับการขายสินค้า การซื้อวัตถุดิบ เงินกู้ยืมเป็นเงินตราต่างประเทศ
บริษัทฯ และบริษัทย่อยมีนโยบายการบริหารสินทรัพย์และหนี้สินที่เป็นเงินตราต่างประเทศ
โดยจะจัดให้สินทรัพย์และหนี้สินดังกล่าวมีปริมาณและเงื่อนไขที่สมดุลกันโดยเน้นให้การรับ -
จ่ายอยู่ในระยะเวลาที่ใกล้เคียงกัน นอกจากนี้ บริษัทฯ
และบริษัทย่อยได้เข้าทำสัญญาซื้อเงินตราต่างประเทศล่วงหน้ากับธนาคารพาณิชย์
เพื่อป้องกันความเสี่ยงจากอัตราแลกเปลี่ยนซึ่งมีอายุสัญญาไม่เกินหนึ่งปี